Bybelskool » 1 Petrus 5 – Versorg mekaar en wees voorbeelde vir mekaar
5:1-4 – Versorg die geloofsgemeenskap
Petrus doen 'n ernstige beroep op die ouderlinge as leiers van die gemeente. "Versorg soos herders die kudde van God in julle midde". Hy spel dié versorging uit op twee maniere: 1) as toesig oor hulle, en 2) as voorbeeld vir hulle. Aan die een kant moet hulle dus verantwoordelikheid neem vir die lede van hulle geloofsgemeenskap om hulle te help om standvastig te bly. En hulle moet dit doen op vrywillige en geesdriftige wyse, nie op 'n baasspelerige manier óf deur wins daaruit te maak nie. Aan die ander kant moet hulle ook as voorbeelde die standvastigheid in die Here voorleef. Woorde wek, maar voorbeelde trek.
Hy motiveer hulle op twee maniere vir hierdie belangrike taak. Aan die een kant verwys hy na homself as 'n voorbeeld vir hulle – as mede-ouderling, getuie, en deelgenoot. Aan die ander kant verwys hy na die beloning wat die Here, die "Groot Herder", vir elke getroue ouderling sal gee, die erekrans van heerlikheid wat nooit sal verwelk nie.
5:5-11 – Volg die leierskap na en vertrou op die kragtige hand van God
Die keersy van hierdie versorging is natuurlik dat die leierskap se toesig en voorbeeld aanvaar en nagevolg sal word, veral deur die jongeres in die geloofsgemeenskap. Nederigheid moet die onderlinge gemeenskap kenmerk.
Petrus roep hulle almal op om al hulle bekommernis op God te werp en die vertroue dat sy kragtige hand aan die werk sal kom in hulle lewens. Hoekom? "Want Hy gee vir julle om!" Wat 'n voorreg.
Dit is des te meer noodsaaklik, omdat die uitdagings van hierdie lewe 'n geestelike basis het: "Julle teenstander, die duiwel, loop rond 'soos 'n brullende leeu' op soek na wie hy kan verslind." Daarom moet die gelowiges waaksaam en nugter wees om hom te kan teenstaan en standvastig in die geloof te bly. Dit is trouens die lot van alle gelowiges regdeur die wêreld.
Hulle kan egter staatmaak op God se werk, self al sluit dit lyding in, om hulle te herstel, bemagtig, versterk en stewig te vestig. Hy het die krag om dit te doen en sal die roeping van Jesus Christus in hulle lewens waarmaak.
5:12-14 – Slotwoord en seëngroet
Petrus sluit sy brief af met 'n verwysing na Silvanus wat hom met die briefskryf gehelp het, sowel as na Markus wat saam met hom sy groete aan die vreemdelinge in die noorde en weste van Turkye stuur. Hy spel ook die doel van sy brief uit, dat hy hulle wou bemoedig en hulle nadruklik wou verseker: "dat hierdie dinge die ware genade van God is." Groot woorde. "Staan dan vas daarin!"
Daar is min dinge wat 'n geloofsgemeenskap só in harmonie kan laat funksioneer as die fokus aan die een kant op onderlinge versorging en aan die ander kant op standvastig saamstaan in die geloof. In dié mate wat ons vir mekaar voorbeelde van standvastigheid in die geloof verskaf, in dié mate versterk ons die band wat ons aan mekaar bind. Dit is iets wat van leiers gevra word. Dit is iets wat net soseer van volgelinge gevra word.
Let op dat die teenstand teen die duiwel (diabolos) gevind word in standvastigheid in geloof, persoonlik en in die geloofsgemeenskap. Só het Paulus dit ook aan die Efesiërs uitgespel: "Staan dan vas, julle heupe omgord met die waarheid, bedek met die borsplaat van geregtigheid en as skoene aan julle voete die bereidheid vir die evangelie van vrede. Dra, by dit alles, die skild van die geloof, waardeur julle in staat sal wees om al die vurige pyle van die Bose te blus." (Ef. 6:14-16).
Nov 27, 2014 at 07:31 | #
Hi. Dankie vir vanoggend se boodskap. Het dit nodig gehad. Kry besoek van my ouderling (n vrymeselaar) vannaand en het nie geweet hoe om dit te hanteer nie. Vroegvanoggend gebid en toe ek my rekenaar aansit het die boodskap deur gekom. Dankie vir leiding. Groete in Jesus